Seeisei, honam mpᴐeε abεyε adeε a agye din pa ara, na sε yεhwε nku ahodoᴐ a εwᴐ edwaman soᴐ no a, nku a yεde pᴐ wedeε no fa mu fa dodoᴐ no ara. Nhwehwεmu kyerε sε, afe 2020, na wᴐn a wᴐtᴐn nku a wᴐde pᴐ wᴐn ho no nkota ne wᴐn sika nseseeε nenam ᴐpepepe$ 1.8. NPR foᴐ nhwhwεmu mu nsεm a wᴐde too dwa kyerε sε, mfeε nsia a εdi anim, εfiri afe 2020 de reba mu no, εbεtumi apagya akᴐ ᴐpepepe $12.3.
Wei ma no da adi pefee sε wᴐn a wᴐpere hwewhwε nku a εpᴐ wedeε dᴐᴐso pa ara, nanso nsεm pii wᴐ ho a yεnkasa mfa ho. Wei nyinaa yε mfeafeaho, na asεm pa ara ne sε, honam mpᴐeε de apᴐmuden mu kyemateε a εyε hu na εba. Adᴐkotafoᴐ a wᴐakwadare wᴐ honam no ne εho nsεnsεm ne deε εsε sε wode ka honam no kyerεm sε, gyidie ne anisᴐ a nnipa nni wᴐ ne wedeε no fε ho na εma wᴐyε wᴐn adwene sε wᴐbεpᴐ.
Adeε baako a εyε hu wᴐ ᴐpᴐ mu ne sε, εma ho kwan ma awuduro a εwᴐ adeε bi a wᴐfrε no mercury mu no ho kwan ma εka obi ntεm so. Wᴐkyerε sε, nku ne nneεma a wᴐde pᴐ no binom wᴐ hᴐ a saa mercury yi bi wᴐ mu. Sε obi bεn mercury yi pii a, εtumi sεe n’ahrawa ne ne saa. Adeε a εma nnipa tu di nku a wᴐde pᴐ akyi yε adwene a wᴐnya, berε a wᴐredwene deε εma honam no tᴐ so, yε fε na εyε nahanaha ho no. Na deε a εwᴐ mu ne sε, nku no bi wᴐ hᴐ a, sε wode ka wo wedeε a, εbεgye wo, a wonnya ho nsunsuansoᴐ biara, sε wᴐn a wᴐakwadare honam mu nsεm ne deε εsε sε wode ka no kyerεkyerε wo εho akwan a. Nanso, εnnε yi, wᴐtᴐn saa nku ne asradeε yi no pii no ara wᴐ mmᴐtene so baabiara, ne intanεte so.
Deε εdidi soᴐ yinom bi ne nsunsuanso bᴐne a εwᴐ asra a εpᴐ ho;
Nku ahodoᴐ a wᴐde pᴐ a ani nni ho no bi wᴐ hᴐ a, nnuro bi a wᴐfrε wᴐn hydroquinone ne topical steroids wowᴐ mu. Sε saa nnuro yinom mmienu ka bᴐm na wᴐde ka honam no a, εma adeε a εboa honam no na εbᴐ ho ban firi owia ne nneεma a ano yε hye ho no gyae honam no mu ba. Wᴐfrε saa adeε no melanin, na εyε nsuo bi a εma wedeε no nya ahosuo. Sε εkᴐ wedeε no mu pii a, berε rekᴐ anim no, εbεtumi ama wedeε no ahosuo asesa ayε nsonso, bibire, ne ahosuo a εkeka ho pii a εnyε, afebᴐᴐ. W’adwene bεyε wo sε wode reka no berε tiawa bi mu ahwε deε εde bεba, nanso wanhyε yie a εbεsεe honam no afebᴐᴐ.
Afei sε wode saa nku ne asradeε yinom ka wo honam wᴐ berε a wonim wᴐn asea, εtumi de etwa, honam ani ne anim nsaa ne εborᴐ ahodoᴐ ba honam no so. Saa nku yinom si deε εma melanin no ba honam no mu no kwan, na sε εsi no kwan saa na sε εmma mmεyε n’adwuma a εsε sε εyε bio a, honam no ahosuo no dane yε kᴐkᴐᴐ. Yεadi kan aka sε melanin no boa bᴐ honam no ho ban firi nneεma a ano yε hye te sε awia ne egya ne deε εkeka ho, na εma honam no yε mmrε wᴐ honam ani kisikuro ahodoᴐ binom ho. Sε εba saa a εma honam ani kisikuro tu obi ntεm so.
Abᴐdeε mu nyansapεfoᴐ binom gye di sε εma wedeε no nyini ntεm sene sεdeε εsε sε εnyini fa.
